VYKONÁVACIE NARIADENIE KOMISIE (EÚ) 2022/751

zo 16. mája 2022,

ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh neschvaľuje účinná látka chlórpikrín

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2,

keďže:

(1) Spoločnosť European Chloropicrin Group (ECG) predložila 21. decembra 2014 Spojenému kráľovstvu (ďalej len „spravodajský členský štát“) žiadosť o schválenie účinnej látky chlórpikrín v súlade s článkom 7 ods. 1 nariadenia (ES) č. 1107/2009.

(2) Podľa článku 9 ods. 3 nariadenia (ES) č. 1107/2009 spravodajský členský štát 18. júna 2014 informoval žiadateľa, ostatné členské štáty, Komisiu a Európsky úrad pre bezpečnosť potravín (ďalej len „úrad“) o prijateľnosti uvedenej žiadosti.

(3) Účinky tejto účinnej látky na ľudské zdravie, zdravie zvierat a životné prostredie, pokiaľ ide o používanie navrhované žiadateľom, boli vyhodnotené podľa článku 11 ods. 2 a 3 nariadenia (ES) č. 1107/2009. Spravodajský členský štát predložil 12. decembra 2017 Komisii a úradu návrh hodnotiacej správy.

(4) Podľa článku 12 ods. 1 uvedeného nariadenia úrad rozoslal návrh hodnotiacej správy, ktorý dostal od spravodajského členského štátu, žiadateľovi a ostatným členským štátom a zorganizoval v tejto veci verejnú konzultáciu.

(5) Podľa článku 12 ods. 3 nariadenia (ES) č. 1107/2009 úrad požiadal žiadateľa, aby členským štátom, Komisii a úradu poskytol dodatočné informácie.

(6) Počas procesu partnerského preskúmania v nadväznosti na oznámenie Spojeného kráľovstva o jeho úmysle vystúpiť z Únie podľa článku 50 Zmluvy o Európskej únii prevzalo Taliansko ako spravodajský členský štát v júni 2019 zodpovednosť za túto účinnú látku.

(7) Spravodajský členský štát predložil úradu hodnotenie dodatočných informácií vo forme aktualizovaného návrhu hodnotiacej správy.

(8) Členské štáty a úrad preskúmali návrh hodnotiacej správy. Dňa 30. januára 2020 predložil úrad Komisii svoje závery (2) z posúdenia rizika účinnej látky chlórpikrín.

(9) Úrad vo svojom závere uviedol, že na základe dostupných informácií nemohol dokončiť posúdenie rizika pre spotrebiteľov, operátorov, pracovníkov, okolostojacich a obyvateľov a identifikoval možné obavy týkajúce sa podzemnej vody, pôdnych makroorganizmov a mikroorganizmov a necieľových pôdnych článkonožcov.

(10) Okrem toho nebolo možné dokončiť posúdenie rizík pre vodné organizmy, včely, necieľové článkonožce žijúce na listoch, dážďovky a necieľové suchozemské rastliny.

(11) Komisia vyzvala žiadateľa, aby predložil pripomienky k záverom úradu a v súlade s článkom 13 ods. 1 nariadenia (ES) č. 1107/2009 k návrhu revíznej správy. Žiadateľ predložil pripomienky, ktoré sa dôkladne preskúmali.

(12) Komisia predložila Stálemu výboru pre rastliny, zvieratá, potraviny a krmivá 22. októbra 2021 revíznu správu a návrh tohto nariadenia o neschválení účinnej látky chlórpikrín. Komisia uviedla, že obavy, ktoré úrad zistil, nebolo možné odstrániť, a preto nebolo možné dospieť k záveru, že kritériá schválenia sú splnené.

(13) Žiadateľ stiahol svoju žiadosť o schválenie chlórpikrínu listom z 18. januára 2022. Chlórpikrín by sa preto nemal schváliť.

(14) Týmto nariadením sa nebráni predloženiu ďalšej žiadosti o schválenie chlórpikrínu v súlade s článkom 7 nariadenia (ES) č. 1107/2009.

(15) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Neschválenie účinnej látky Účinná látka chlórpikrín sa neschvaľuje.

Článok 2 Nadobudnutie účinnosti Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 16. mája 2022 Za Komisiu predsedníčka Ursula VON DER LEYEN

(1) Ú. v. EÚ L 309, 24.11.2009, s. 1.

(2) EFSA Journal (Vestník EFSA) (2020) 18(3):6028, Conclusion on the peer review of the pesticide risk assessment of the active substance chloropicrin (Závery partnerského preskúmania posúdenia rizika pesticídov v súvislosti s účinnou látkou chlórpikrín). doi:10.2903/j.efsa.2020.6028.